ฟัน2มาร์เก็ตติงโกงงดเข้าตลาดทุน5ปี
ก.ล.ต.เข้ม สั่งห้าม 2 อดีตผู้ติดต่อกับผู้ลงทุนเข้ามาเป็นบุคลากรในตลาดทุนนาน 5-10 ปี หลังตรวจพบโกงเงินลูกค้า
17 ส.ค. 2554

ก.ล.ต.เข้ม สั่งห้าม 2 อดีตผู้ติดต่อกับผู้ลงทุนเข้ามาเป็นบุคลากรในตลาดทุนนาน 5-10 ปี หลังตรวจพบโกงเงินลูกค้า 
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ได้สั่งห้ามไม่ให้ 2 อดีตเจ้าหน้าที่การตลาด คือ น.ส.ปกิตตา เฉียบแหลม อดีตเจ้าหน้าที่การตลาด บล.กิมเอ็ง (ประเทศไทย) และนายสายัณห์ เผื่อคง อดีตเจ้าหน้าที่การตลาดของ บล.ยูโอบี เคย์เฮียน (ประเทศไทย) เข้ามาเป็นบุคลากรในตลาดทุน 5 ปี และ 10 ปี ตามลำดับ ตั้งแต่วันที่ 18 มิ.ย. 2554
ทั้งนี้ น.ส.ปกิตตา ได้ซื้อขายหลักทรัพย์ในบัญชีของลูกค้าตั้งแต่ปี 2550-2553 รวมทั้งขอใช้บัญชีลูกค้าเพื่อซื้อขายหลักทรัพย์เพื่อตนเอง โดยหวังรายได้จากค่าคอมมิชชัน ทำให้ลูกค้าเสียหาย 2-3 ล้านบาท และยังหลอกให้ลูกค้าโอนเงินเข้าบัญชี อ้างว่าได้สิทธิซื้อหุ้นเพิ่มทุน แต่นำเงินไปซื้อขายหลักทรัพย์เพื่อตนเอง เป็นการกระทำการที่ทุจริตฉ้อโกงทรัพย์สินของผู้ลงทุน 
สำหรับนายสายัณห์ มีการส่งคำสั่งซื้อขายหลักทรัพย์ในบัญชีของลูกค้าโดยไม่มีที่มาของคำสั่ง และรับดูแลบัญชีซื้อขายหลักทรัพย์ให้ลูกค้า มีการกู้ยืมเงินมาใช้โดยที่นายสายัณห์เป็นตัวกลางในการรับจ่ายเงิน และกระทำการอย่างต่อเนื่องตั้งแต่ลูกค้าเปิดบัญชีและมีการซื้อขายเป็นมูลค่ามากกว่า 800 ล้านบาท ในช่วงเวลา 6 เดือน ส่งผลให้นายสายัณห์ได้รับประโยชน์จากค่าตอบแทนสูงมาก